text: Flere danske firmaer slår sig ned i Tyskland
  08 januar 2014 kl. 17.02
  2570 danske virksomheder har slået sig ned i Tyskland. Det er 270 flere end på samme tidspunkt sidste år. Det skriver Flensborg Avis.
  Alene sidste år havde det Danske Handelskontor i Hamborg kontakt til 750 danske firmaer, der overvejede at slå sig ned i Tyskland.
  I Slesvig-Holsten er der lige nu 936 selskaber, mens der er 460 datterselskaber i Hamborg. Men for at flere skal få fodfæste i det tyske, er der minimum én ting, der skal forbedres.
  - Der er stadig for mange, der er for dårlige til tysk, og forretningsmæssigt er det bare nødvendigt at kunne tysk. Vi kan ikke gøre andet end at gøre opmærksom på problemet. Vi tilbyder trods alt ikke sprogkurser, siger Henrik Randers til Flensborg Avis.
  